Kim Edberg Andersen (NB), 2023-12-08:
Tak for det.
Jeg er godt nok ked af at høre, at Alternativet får pulsen op, fordi de er før Dansk Folkeparti og Nye Borgerlige så kommer bagefter.
For det er jo nærmest sindsoprivende frygteligt at gå på talerstolen, og det håber jeg ikke at Alternativets ordfører har fået.
For hverken hr. Mikkel Bjørn eller jeg er som udgangspunkt nogle grimme mennesker.
For der synes jeg da, vi forsøger at opføre os pænt, i hvert fald hvis vi husker at komme til tiden i salen.
Når vi snakker om det her, er der jo mange problemstillinger, så jeg køber fuldstændig ind på Dansk Folkepartis præmis.
For der er jo nogle mennesker, der kommer hertil, og hvor vi har en problemstilling, og vi ikke kan sende dem hjem, og det skal vi da have lukket for, og det er udlændingepolitikken i det her, og der er det nok på tide, at udlændingeministeren holder op med at råbe om konventionerne, og man så bare løser et problem og siger, at man nogle steder kan finde rigtig god arbejdskraft, og at man, hvis de ikke overholder vores regler eller de ikke forsørger sig selv, så igen kan sende dem hjem, og så er det problem løst.
Vi er her altid enige med Dansk Folkeparti.
Jeg blev nu overrasket, da jeg hørte Venstres ordfører stå heroppe på talerstolen.
For det var jo en fagforeningsboss værdigt at høre Venstres ordfører stå heroppe og sige, at man godt nok helst ikke må komme og lave noget, tænk nu, hvis man arbejder mere end 37 timer, for det fører jo til nedslidning og Arnepension i løbet af ganske få minutter.
Det er jeg jo enig i, og jeg arbejder da også.
Jeg har i hvert fald nogle enkelte timer herinde, så jeg synes da også, jeg bidrager, og jeg kunne nok også godt finde et godt bijob et eller andet sted.
Jeg ved ikke, hvad jeg magter og har evnerne til, men jeg er alligevel opdraget et sted, hvor det betyder noget, og pengene er jo aldrig dumme at have på kontoen, og hvis man har energien og lysten til det, skal man da gøre det.
Men det skal man så ikke have lov til.
For man må, hvis man er udlænding og man har lyst til at bidrage og man faktisk er kommet hertil på en af positivlisterne og man knokler af sted som sygeplejerske, og man, når man er færdig, så stadig væk har noget energi, så virkelig, virkelig ikke gøre noget andet, som f.eks. at sælge pølser på Hjallerup Marked, som Venstres ordfører sagde det.
Det forstår jeg da ikke.
Hvis der på det danske arbejdsmarked nu er en ledig stilling, hvorfor pokker skal man så ikke have lov til at tage den?
Når nogen har bidraget på et område, der er meget vigtigt for at få hele samfundet til at hænge sammen, skal man fra samfundets side så bagefter komme og sige: Nej, du må ikke bidrage mere?
Jeg er enig i den bekymring, man på venstrefløjen også har, om, at det her jo ikke skal føre til løntrykkeri osv. Men jeg mindes da også, at der på beskæftigelsesområdet er en enkelt lov eller to, som man skal overholde, og det skal man da på alle områder, og så er det problem løst, og jeg kunne faktisk muligvis nok også få sådan et job som problemløser imellem de tre regeringspartier.
For jeg hørte dem faktisk alle tre sige, at de var lidt vilde med forslaget, men at de så nok ikke kunne blive enige om at fremsætte det.
Der synes jeg jo, at Liberal Alliance, når de så kommer og fremsætter et forslag, som vi alle sammen – med små bekymringer – er enige om, har gjort det rigtig godt.
Så siger ministeren, at det drejer sig om tre mennesker.
Jeg er næsten sikker på, at vi ikke vælter hele samfundsstrukturen, hvis vi så åbner op for at lave det her, om ikke andet i en testperiode.
For vi skal jo i Danmark være stolte af, at vi har mennesker, danskere og udlændinge, som bidrager rigtig godt, og som egentlig også har lyst til at bidrage endnu mere.
For jeg er fra et borgerligt parti, og jeg mener faktisk, at det med at arbejde og at forsørge sig selv i sig selv er en værdi, og hvis der nu her op til jul er nogle, der tænker, at de har energien, men at de er så uheldige at være sygeplejersker og at have hjulpet det danske samfund, men at de godt kunne tænke sig at købe nogle større pakker, og at de kunne blive julemand i Salling, så er det da virkelig, virkelig dumt, hvis julemanden i Salling mangler, altså hvis vi har et menneske, der ville tage det job, og retorikken så er, at man engang har døjet med, at der kom nogle studerende hertil, som ikke var studerende, og at det også er frygtelig.
Skulle der, hvis vi indførte det her beslutningsforslag, komme en situation, hvor det viser sig, at der kommer busser fulde af mennesker herop, der har tænkt sig at lade, som om de har et job, for at få et bijob?
Kan I høre retorikken?
Det giver jo ingen mening – så lover jeg, at Nye Borgerlige til den tid vil sige, at vi så skal være med til at få lukket hullet igen.
Det er en win-win-win-situation – en vind-vind-vind-situation – så det er jo en julegave til en socialdemokratisk minister, der har skrevet en bog om at arbejde mere.
Nye Borgerlige støtter forslaget.